लेकिन भारतवासियों ने तो नरेंद्र भाई को जबरदस्ती राजा बनाया नहीं था। वे तो जबरदस्ती राजा बन गए। देश के दो तिहाई मतदाता ना-ना करते रहे। मगर एक तिहाई समर्थन के ऐरावत पर वे मुकुट लगा कर बैठ गए। राज-सिंहासन पर पहुंचने के लिए उन्होंने अपना-पराया जो सामने आया, उसे रौंदा। सिंहासन पर जमने के बाद उन्होंने हर व्यवस्था और परंपरा को रौंदा। इसलिए यह कैसे मान लें कि दोबारा सिंहासन हासिल करने के लिए वे सब-कुछ रौंदने से परहेज़ करेंगे? नरेंद्र भाई क्या आपको ऐसे लगते हैं कि झोला उठा कर चल दें? ऐसे भी फ़कीर वे नहीं हैं। होते तो क्या यहां होते?